Elina Järvinen ja Aurora Rämö

Kallion lukion pitkäaikainen näyttämötaiteen opettaja on irtisanottu. Opettajan katsottiin syyllistyneen virkasuhteessa ollessaan vakaviin laiminlyönteihin ja rikkomuksiin, kuten seksuaaliseen häirintään.

Opettajan työnantaja, Helsingin kasvatuksen ja koulutuksen toimiala, teki päätöksen oman selvitystyönsä pohjalta ja lopetti työsuhteen maanantaina 15. tammikuuta.

”Opettajan menettely on loukannut opiskelijoiden oikeutta turvalliseen opiskeluympäristöön”, kaupunki kirjoittaa tiedotteessaan.

Opettajan kuulemistilaisuus pidettiin 9. tammikuuta. Opettaja ei itse tullut paikalle eikä jättänyt kirjallista vastinetta. Hän olisi voinut lähettää paikalle myös tukihenkilön, esimerkiksi luottamusmiehen, mutta näin ei tapahtunut.

Alun perin kuulemistilaisuus oli määrä pitää jo viime vuoden puolella, 14. joulukuuta 2017, mutta sitä siirrettiin opettajan pyynnöstä.

Kaupungin selvityksessä ilmeni yksityiskohtaista tietoa opettajan toiminnasta.

”Sitä saatiin Kallion lukion nykyisiltä opiskelijoilta”, sanoo toimialajohtaja Liisa Pohjolainen.

”Virkasuhteessa olevan opettajan irtisanominen on iso päätös.”

Suomen Kuvalehti kertoi opettajan tapauksesta laajassa artikkelissa joulukuussa.

Opettajan tapaus tuli julkisuuteen marraskuussa, kun 61 koulun entistä opiskelijaa lähetti rehtorille kirjelmän opettajan toiminnasta. Opiskelijoiden mukaan opettaja oli lähennellyt ja teettänyt kyseenalaisia harjoituksia.

Vanhimmat kertomukset olivat 1990-luvun lopusta, tuoreimmat aivan viime ajoilta. Opettaja oli saanut suullisen huomautuksen toiminnastaan vuonna 2004.

Rehtori vei asian poliisille. Poliisi teki esiselvityksen, mutta ei aloittanut esitutkintaa. Tietoon tulleet tapaukset olivat tapahtuneet ennen kuin seksuaalinen ahdistelu lisättiin rikoslakiin ja niiden syyteoikeus oli vanhentunut.

Opettaja itse kommentoi syytöksiä STT:lle marraskuussa. Hän kiisti ahdistelleensa opiskelijoita, mutta myönsi käyttäytyneensä parikymmentä vuotta sitten tavalla, joka on voitu kokea hyökkääväksi.

Kallion lukion entisille rehtoreille oli valitettu käytöksestä vuosien ajan, mutta koulu ei ryhtynyt toimiin.

Kaupunki selvitti nyt myös entisten rehtoreiden toimintaa.

”Heitä kohtaan ei ole syytä käynnistää menettelyä”, Liisa Pohjolainen sanoo.

”Koulussa on ollut puhetta, huhuja, ja niitä on yritetty selvittää. Opettajan kanssa on keskusteltu. Mutta riittävää näyttöä muuhun ei ole ollut.”

Nyt Helsingin kaupunki painottaa, että puuttumiskynnystä pyritään madaltamaan.

”Kallion lukiossa ja muissakin kouluissa ja oppilaitoksissa otetaan käyttöön sähköinen työkalu, jonka avulla opiskelijat voivat antaa entistä helpommin palautetta”, todetaan kaupungin tiedotteessa.

Juttu on julkaistu 15.1.2018 kello 16.34 ja sitä on päivitetty kello 17.34: Lisätty Liisa Pohjolaisen kommentit ja tieto kuulemistilaisuudesta.